BEGRUNDELSE

1.BAGGRUND FOR FORSLAGET

•Forslagets begrundelse og formål

Artikel VI i den almindelige overenskomst om handel med tjenesteydelser (GATS) indeholder et mandat, hvorved der kan udarbejdes nødvendige discipliner til sikring af, at foranstaltninger vedrørende kvalifikationskrav og -procedurer, tekniske standarder samt licensudstedelseskrav ikke udgør unødvendige hindringer for handelen med tjenesteydelser. Medlemmerne af Verdenshandelsorganisationen (WTO) har i mange år forhandlet om sådanne indenlandske lovgivningsdiscipliner, og siden 1999 har disse forhandlinger fundet sted i Gruppen vedrørende National Regulering. De multilaterale forhandlinger, der er baseret på dette mandat, har endnu ikke ført til en overenskomst mellem alle medlemmerne af WTO på trods af en indsats for at genoptage forhandlingerne i perioden op til WTO's 11. ministerkonference (MC11) i Buenos Aires.

På MC11 udsendte en gruppe bestående af 59 WTO-medlemmer, herunder Den Europæiske Union, derfor en fælles ministererklæring om indenlandsk regulering af tjenesteydelser. Med erklæringen bekræftede ministrene deres tilsagn om at videreføre forhandlingerne om indenlandsk regulering af tjenesteydelser og opfordrede alle WTO-medlemmerne til at intensivere arbejdet efter MC11 med henblik på at afslutte forhandlingerne om disciplinerne vedrørende indenlandsk regulering.

I maj 2019 blev der udsendt en ny fælles erklæring, hvori 59 WTO-medlemmers ministre glædede sig over de fremskridt, der var gjort siden MC11, og forpligtede sig til fortsat at arbejde på de udestående spørgsmål med henblik på at inkorporere resultatet af arbejdet i deres respektive lister over specifikke forpligtelser inden den 12. ministerkonference.

Forhandlingerne om dette initiativ om en fælles erklæring blev afsluttet den 2. december 2021 og udmundede i et referencedokument om indenlandsk regulering af tjenesteydelser ("referencedokumentet"). I en erklæring om afslutning af forhandlingerne om indenlandsk regulering af tjenesteydelser, som blev udsendt den 2. december 2021 ("erklæringen"), noterede 67 WTO-medlemmer sig afslutningen af forhandlingerne om det referencedokument, der er indeholdt i bilag 1 til erklæringen. De så samtidig med tilfredshed på de lister over specifikke forpligtelser, der blev indgivet som bidrag til afslutningen af forhandlingerne. Disse 67 WTO-medlemmer står for mere end 90 % af den globale handel med tjenesteydelser.

I overensstemmelse med afdeling I i referencedokumentet bekræftede deltagerne i erklæringen deres hensigt om at inkorporere de i referencedokumentet indeholdte discipliner (bilag 1 til erklæringen) som yderligere forpligtelser i deres GATS-lister. Under hensyntagen til fuldførelsen af eventuelle påkrævede indenlandske procedurer bestræber deltagerne sig på at indgive deres lister over specifikke forpligtelser til certificering i overensstemmelse med procedurerne for certificering af rektifikationer eller forbedringer af lister over specifikke forpligtelser senest 12 måneder efter datoen for denne erklæring. Med certificeringen giver deltagerne retsvirkning til disciplinerne i bilag 1 til erklæringen ved at inkorporere dem som yderligere forpligtelser i deres liste over specifikke forpligtelser i henhold til GATS.

Nærværende forslag fra Kommissionen til Rådets afgørelse har til formål formelt at indgå aftalen om en ændring af EU's GATS-liste med henblik på at inkorporere de i referencedokumentet indeholdte discipliner (bilag 1 til erklæringen), jf. artikel 218, stk. 6, i TEUF. Ændringerne af EU's GATS-liste bør foretages i overensstemmelse med Unionens reviderede udkast til liste over specifikke forpligtelser.